Ministru kabineta noteikumi Nr.637 

Rīgā 2003.gada 11.novembrī (prot. Nr.59 2.§)

Īpaši atbalstāmās teritorijas statusa piešķiršanas un atcelšanas kārtība

Izdoti saskaņā ar Reģionālās attīstības likuma 24.pantu

1. Noteikumi nosaka kārtību, kādā plānošanas reģionu attīstības padomes piešķir un atceļ īpaši atbalstāmās teritorijas statusu.

2. Īpaši atbalstāmās teritorijas statusu piešķir administratīvajai teritorijai, ko pārvalda vietējā pašvaldība.

3. Īpaši atbalstāmās teritorijas statusu piešķir uz trim gadiem.

4. Iedzīvotāju skaits īpaši atbalstāmajās teritorijās valstī kopā nedrīkst pārsniegt 25 % no valsts iedzīvotāju skaita.

5. Reģionālās attīstības un pašvaldību lietu ministrija ik pēc trim gadiem sagatavo un līdz 1.jūnijam iesniedz Nacionālajā reģionālās attīstības padomē priekšlikumus par īpaši atbalstāmo teritoriju iedzīvotāju skaitu katrā plānošanas reģionā, ņemot vērā plānošanas reģionu attīstības indeksu.

6. Nacionālā reģionālās attīstības padome līdz attiecīgā gada 1.jūlijam izvērtē un apstiprina šo noteikumu 5.punktā minētos priekšlikumus.

7. Plānošanas reģions ik pēc trim gadiem līdz 1.jūlijam izveido darba grupu īpaši atbalstāmo teritoriju noteikšanai attiecīgajā plānošanas reģionā. Darba grupā iekļauj pārstāvjus no: 
7.1. plānošanas reģioniem; 
7.2. Reģionālās attīstības un pašvaldību lietu ministrijas.

(Grozīts ar MK 11.06.2009. noteikumiem Nr.527)

8. Darba grupa līdz attiecīgā gada 1.septembrim nosaka īpaši atbalstāmās teritorijas attiecīgajā plānošanas reģionā saskaņā ar reģionālās attīstības un pašvaldību lietu ministra apstiprinātu metodiku, kā arī ņemot vērā: 
8.1. vietējo pašvaldību teritorijas attīstības indeksu; 
8.2. reģionālās attīstības plānošanas dokumentus; 
8.3. Nacionālās reģionālās attīstības padomes apstiprināto īpaši atbalstāmo teritoriju iedzīvotāju skaitu katrā plānošanas reģionā.

9. Plānošanas reģiona attīstības padome līdz attiecīgā gada 1.oktobrim izvērtē darba grupas noteiktās īpaši atbalstāmās teritorijas un piešķir tām īpaši atbalstāmās teritorijas statusu vai iekļauj kandidātu sarakstā minētā statusa piešķiršanai.

10. Plānošanas reģiona īpaši atbalstāmo teritoriju sarakstu, informāciju, kas pamato īpaši atbalstāmās teritorijas statusa piešķiršanu attiecīgajām teritorijām, un tās sēdes protokolu, kurā apstiprināts īpaši atbalstāmo teritoriju saraksts, plānošanas reģiona attīstības padome pēc īpaši atbalstāmo teritoriju statusa piešķiršanas nosūta: 
10.1. Reģionālās attīstības un pašvaldību lietu ministrijai - nedēļas laikā; 
10.2. plānošanas reģionā ietilpstošajām pašvaldībām - divu nedēļu laikā.

11. Nacionālā reģionālās attīstības padome līdz attiecīgā gada 1.decembrim izskata plānošanas reģionu īpaši atbalstāmo teritoriju sarakstus. Ja iedzīvotāju skaits īpaši atbalstāmajās teritorijās nesasniedz šo noteikumu 4.punktā noteikto iedzīvotāju skaitu, Nacionālā reģionālās attīstības padome papildus piešķir īpaši atbalstāmās teritorijas statusu kādam no plānošanas reģiona attīstības padomes apstiprinātajiem kandidātiem.

12. Pēc visu plānošanas reģionu īpaši atbalstāmo teritoriju sarakstu izskatīšanas Nacionālajā reģionālās attīstības padomē Reģionālās attīstības un pašvaldību lietu ministrija publicē šos sarakstus laikrakstā “Latvijas Vēstnesis”.

13. Īpaši atbalstāmo teritoriju statuss stājas spēkā ar nākamā gada 1.janvāri.

14. Īpaši atbalstāmās teritorijas statuss ir atcelts, ja plānošanas reģiona attīstības padome nav piešķīrusi pašvaldībai īpaši atbalstāmās teritorijas statusu nākamajam triju gadu periodam.

15. Reģionālās attīstības un pašvaldību lietu ministrija: 
15.1. līdz 2003.gada 31.decembrim izstrādā un ministrs apstiprina šo noteikumu 5.punktā un 8.1.apakšpunktā minēto plānošanas reģionu un vietējo pašvaldību attīstības indeksa noteikšanas metodiku; 
15.2. līdz 2003.gada 31.decembrim izstrādā un ministrs apstiprina šo noteikumu 8.punktā minēto metodiku īpaši atbalstāmo teritoriju noteikšanai.

16. Īpaši atbalstāmo teritoriju statuss 2004.gadā stājas spēkā ar 27.jūniju un ir spēkā līdz 2006.gada 31.decembrim. Nākamais periods stājas spēkā ar 2007.gada 1.janvāri un ir spēkā līdz 2009.gada 31.decembrim.

17. Šajos noteikumos minēto uzdevumu izpildei 2004.gadā noteikti šādi termiņi: 
17.1. 5.punktā minētajam uzdevumam — 15.janvāris; 
17.2. 6.punktā minētajam uzdevumam — 15.februāris; 
17.3. 7.punktā minētajam uzdevumam — 15.februāris; 
17.4. 8.punktā minētajam uzdevumam — 15.aprīlis; 
17.5. 9.punktā minētajam uzdevumam — 15.maijs; 
17.6. 11.punktā minētajam uzdevumam — 1.jūnijs.

18. No 2009.gada 1.jūlija līdz 2009.gada 31.decembrim īpaši atbalstāmās teritorijas statuss ir novadu teritoriālā iedalījuma vienībām, kurām tas noteiktā kārtībā piešķirts līdz 2009.gada 31.decembrim.

(MK 11.06.2009. noteikumu Nr.527 redakcijā)

Reģionālās attīstības un pašvaldību lietu ministrs I.Gaters

